Dringende ingryping vir aasvoëls gevraWitrugaasvoëls. (Foto: Verskaf) Die VF Plus het Donderdag ŉ voorstel by die provinsiale wetgewer ingedien om die aasvoëlbedreiging in die Krugerwildtuin en omliggende natuurreservate in die Bosbokrand- plaaslike munisipaliteit dringend aan te pak. Dié voorstel behels ŉ versterkte beleid, aanhoudingteelprogramme en meer geldelike hulp vir die beskerming van aasvoëls. Dít volg nadat 107 aasvoëls en een hiëna einde verlede week gevrek het nadat hulle aan ŉ vergiftigde buffelkarkas in die Punda Maria-gebied in die Krugerwildtuin gevreet het. Die party wys mense nou daarop dat dit broeiseisoen is en dat die kuikens nie sonder hul ouers sal oorleef nie. “Hierdie vergiftiging kom gereeld voor en kan grootliks bydra om verskeie spesies Afrika-aasvoëls uit te wis,” sê Werner Weber, die VF Plus-leier in Mpumalanga. “Indien die provinsiale regering aanhou om die situasie in plaaslike natuurreservate soos die Krugerwildtuin, Manyeleti-wildreservaat, Sabi Sands-wildreservaat en Bosbokrand-natuurreservaat te ignoreer, kan dit lei tot ŉ ekologiese ramp.” Weber sê daar word beraam dat die vereniging van tradisionele gesondheidspraktisyns in die Bosbokrand- plaaslike munisipaliteit 400 tot 800 aasvoëls per jaar doodmaak. Aasvoëls word deur tradisionele genesers in medisyne gebruik en die prys vir een wissel glo van R300 tot R1 500. Die VF Plus het nou ŉ versterkte beleid voorgestel wat ŉ opvoedingsveldtog vir plaaslike inwoners insluit sodat daar bewustheid rakende aasvoëls en hul belangrike rol in die ekosisteem geskep kan word. Die party sê daar behoort aanhoudingteelprogramme ingestel te word vir die herstel van spesies in gebiede waar hulle plaaslik uitgewis word. Die VF Plus het ook gevra dat geldelike hulp beskikbaar gestel word om dié voorgestelde ingrypings in werking te stel.